ททท. จัดงาน เทศกาลเที่ยวเมืองไทย ครั้งที่ 40 ประจำปี 2565 รูปแบบ Covid Free Event เน้นประสบการณ์ท่องเที่ยวมุมมองใหม่ ต่อยอดแบรนด์ Amazing Thailand
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ได้จัดงาน "เทศกาลเที่ยวเมืองไทย ครั้งที่ 40 ประจำปี 2565 เป็นปีท่องเที่ยวไทยมุมมองใหม่ เน้นสร้างประสบการณ์ท่องเที่ยว สอดคล้องกับแคมเปญ “เที่ยวเมืองไทย Amazing ยิ่งกว่าเดิม” ผสมผสานวัฒนธรรมและภูมิปัญญาท้องถิ่นเข้ากับเทคโนโลยีการท่องเที่ยว ภายในงาน ททท.ได้จัดกิจกรรมท่องเที่ยว อาทิ โซนโฉมใหม่การท่องเที่ยวไทย / โซนหมู่บ้านทั้ง 5 ภาค ภาคตะวันออก ภาคกลาง ภาคเหนือ ภาคใต้ และภาคตะวันออกเฉียงเหนือ ที่เป็นศูนย์รวมของดีของดังประจำแต่ละภาค ทั้งอาหารและผลิตภัณฑ์ต่างๆ รวมไปถึงสถานที่ไฮไลท์หลักในภูมิภาคนั้นๆ และ โซน STREET FOOD กรุงเทพมหานครที่รวมอาหารร้านเด็ดของกรุงเทพฯกว่า 50 ร้านค้า นอกจากนี้ ยังมีการแสดงวัฒนธรรมและการแสดงจากศิลปินชื่อดัง อาทิ วี วิโอเล็ต , เบล วริศรา, ลุลา , วง 4EVE  และอื่นๆ อีกมากมายนอกจากนี้ ภายในงานยังคงปฎิบัติตามมาตรการกระทรวงสาธารณสุข COVID Free Event โดยผู้เข้าชมงานต้องได้รับการคัดกรอง 2 จุดคือ ตรวจวัดอุณหภูมิร่างกายบริเวณจุดและ Check in ผ่านแอปพลิเคชัน “ไทยชนะ” ตามข้อกำหนดของสวนลุมพินี โดยในแต่ละโซนกิจกรรมต้องแสดงหลักฐานการได้รับวัคซีนครบตามเกณฑ์ที่กำหนด ผ่านแอปพลิเคชัน“หมอพร้อม” หรือแสดงหลักฐานรับรองการตรวจหาเชื้อโควิด-19 หรือเลือกบริการตรวจ ATK ราคา 35 บาท ในบริเวณงาน โดยติดตั้งแอปพลิเคชัน Dr.AnyWhere เมื่อตรวจผ่านแล้วจะได้รับสติ๊กเกอร์ผ่านเข้างานสามารถเข้าชมโซนอื่นๆ ได้เลยสำหรับผู้ที่สนใจงานเทศกาลเที่ยวเมืองไทย ครั้งที่ 40 ประจำปี 2565 จะจัดขึ้นในวันที่ 18 กุมภาพันธ์ - 22 กุมภาพันธ์ 2565 ตั้งแต่เวลา 11.00 น.- 21.00 น. ณ สวนลุมพินี  กรุงเทพมหานคร